જમ્મુ-કાશ્મીરમાં ભારે વરસાદને કારણે સામાન્ય જનજીવન અસ્તવ્યસ્ત થઈ ગયું છે. રાજ્યમાં પૂરની સ્થિતિ સર્જાઈ છે. સ્થાનિક અહેવાલો મુજબ, પૂરમાં ત્રણ લોકોનાં મોત થયાં છે. બીજી તરફ સ્થાનિક તંત્રે શનિવારે પૂર એલર્ટ જાહેર કરવાની સાથે સ્કૂલો બંધ રાખવાનો આદેશ કર્યો છે. વૅલીની તમામ જિલ્લામાં ડિઝાસ્ટર મેનેજમેન્ટ અને હેલ્પલાઇન સ્થાપિત કરી દેવાયાં છે. નીચાણવાળા વિસ્તારો અને પર્વતોને અડીને આવેલા વિસ્તારોમાં રહેતા લોકોને સતર્ક રહેવા તથા નદી કે અન્ય જળસ્ત્રોતો તરફ ન જવાની અપીલ કરાઈ છે.